Samferdselsutvalget i Hordaland fylkeskommune stemte torsdag for å la Bybanen gå i dagen over Bryggen mot Åsane.

Fylkeskommunen er i denne saken et rådgivende organ.

Det er bystyret i Bergen som skal vedta hvordan Bybanen skal gå til Åsane.

ADVARTE MOT LEKKASJER I TUNNELER

Før avstemningen hadde adminsitrasjonen i fylket et formøte for fyllkespolitikerne.

Fylkesrådmann Rune Haugsdal, som kuriøst nok var prosjektdirektør for Bybanen da første byggetrinn ut av sentrum ble lagt, advarte mot vanskene ved å bygge for mange tunneler.

– Tunneler er krevende, og lekkasjer i tunneler er ekstremt krevende. Dette er ikke bare tunneler, det er store holdeplasser under bakken. Jeg unner ikke noen å komme i en situasjon der det er lekkasje i et slikt system, i den mest sårbare delen av Bergen, sa Haugsdal.

HVA MENER DU OM BYBANEN OVER BRYGGEN? Si din mening i bunnen av saken!

LEKKASJER BLIR DYRE

Poenget er: En grunnvannslekkasje i den historiske delen av byen vil kunne føre til fryktelige setningsskader på byggene som står der.

Kostnadene med dette kan bli enorme.

– Jeg sier ikke at det blir lekkasje, jeg sier heller ikke at det ikke blir en lekkasje hvis vi bygger en tunnel. Jeg sier bare at jeg tenker føre-var. Jeg er også imponert over ICOMOS som følger samme prinsipp, og advarer mot tunnel, sier Haugsdal.

Spørsmålene fra mange av politikerne i formøtet som fylkeskommunen arrangerte for dem, bar preg av at de ikke har satt seg fryktelig grundig inn i saken.

Flere spørsmål kunne besvares utfra det som står i tilleggsutredningene og i selve konsekvensutredningen for Bybanen til Åsane.

AP: – SAKEN ER VANSKELIG

Det har vært knyttet en viss spenning til hvor Ap lander i denne saken.

Mange i dette partiet har tatt til motmæle mot Bybanen langs Bryggen.

De slo følge med Høyre.

Atle Kvåle i Ap sier at saken er vanskelig.

– Vi går også for en dagløsning. Jeg har lært et ord med kollektivtransport og det er attraktivitet. Den må være fristende og interessant å bruke.

– Skadevirkningene for Bryggen er håndterbare. Risikoen ved å velge en tunnelløsning er ubehagelig store. Vår vurdering er at problemene i anleggsfasen vil være mer langvarige med tunnel. Driften også negativt med tunnel. Å bygge et underjordisk stopp, langvarig affære, sier Høyres Stein Inge Ryssdal.

I samferdselsutvalget i dag gikk de sammen med Høyre inn for å legge Bybanen langs Bryggen.

– RISIKERER AT HALVE BYEN SYNKER NED I ET HULL

Den eneste endringen fra rådmannens innstilling fra Ap og Høyre, var at de ville ha Bybanen innom Åsane senter i stedet for å legge kollektivterminalen på andre siden av veien.

KrF var på linje med Fylkerådmannen, men gikk subsidiært inn for å legge Bybanen innom Åsane senter.

Også SV, Sp, Venstre og KrF gikk for Bybanen langs Bryggen.

– Vi ser det er mulig å løse utfordringene med verdensarven, og jeg er veldig skeptisk til tunnel og den risiko tunnel medfører. Vi risikerer at halve byen synker ned i et hull. Det er en risiko vi ikke kan påta oss, sier Sps Jostein Ljones.

Alf-Helge Greaker i Venstre har ment lenge at tunnel er best.

– Samtidig har jeg lyst at Venstre skal være med på det store flertallet som i denne saken. Derfor støtter jeg Frp primært, men flertallet subsidiært

FRP ALENE

– Vi kan akseptere alternativet med nedramping i Nonnesæter. Det er kanskje lite typisk Frp, vårt ønske er at den skal være fri fra bil, buss og trikk. Det skal være en tumleplass for mennesker. Tunnelen kan koste en liten milliard mer, ja, men det synes vi er greit nok tatt byen og storsamfunnets eksistens på alvor.

GIKK VIDERE TIL FYLKESUTVALGET

Avstemmingen i samferdselsutvalget gikk videre til fylkesutvalget, de som avgir den formelle anbefalingen til bystyret i Bergen.

Her ble det som i samferdselsutvalget, får BA opplyst. Men Venstre stemte i denne komiteen for Bybanen langs Bryggen. Altså er ikke Venstre enig med seg selv i denne saken heller.

Et kuriøst aspekt ved behandlingen av saken var at Geir Dale var kalt inn som vara til møtet i samferdselsutvalget. Han er fraksjonsleder i byggekomiteen for Ap i bystyret, og slik partiets fremste politiker i denne saken i bystyret.

Dale stemte for Bybanen langs Bryggen.

Aps gruppeleder i bystyret Harald Schjelderup sier at fylkets råd ikke er det viktigste.

– Jeg må være åpen og ærlig på at jeg vet at det er mange som er skeptiske til bybane over Bryggen i Ap. I tillegg er det jo sannsynlig at det blir forhandlinger mellom flere partier i bystyret om den endelige løsningen. Da er det for vår del representantskapets føringer som blir gjeldende for oss i Aps bystyregruppe, ikke hva Ap på fylket har stemt, sier Schjelderup.

Frp ble, som BA skrev i papiravisen tirsdag, det eneste partiet i fylket som likevel stemte for å legge Bybanen i tunnel fra Nonnesæter-området til Sandviken.